钦定古今图书集成/明伦汇编/氏族典/第079卷 > 吴曦
## 钦定古今图书集成/明伦汇编/氏族典/第079卷 > 吴曦

按《宋史吴曦传》：“曦，信王璘之孙，节度挺之中子，以祖
任补右承奉郎。淳熙五年，换武德郎，除中郎将，后省
言其太骤，改武翼郎，累迁高州刺史。挺卒，起复濠州
团练使。庆元元年，由建康军马都统制除知兴州兼
利西路安抚使。四年，宪圣园陵成，以劳迁武宁军承
宣使。六年，光宗攒陵成，迁太尉。会韩𠈁胄谋开边，曦”
潜畜异志，因附𠈁胄求还蜀，𠈁胄遂命曦兴州驻札
御前诸军都统制兼知兴州、利州西路安抚使。开禧
二年，朝廷议出师，诏曦为四川宣抚副使，仍知兴州，
听便宜行事。未几，兼陕西、河东招抚使。曦为反谋，阴
献关外阶、成、和、凤四州于金，求封为蜀王。三年正月，
曦乘黄屋左纛，僭王位于兴州，即治所为行宫，称是
月为“元年。”遣董镇至成都治宫殿，将徙居之。兴州合
江仓官杨巨源倡义讨逆，未有以发，会李好义与李
贵等皆有谋，二月甲戌夜，漏尽，巨源、好义首率勇敢
七十人，斧门以入，李贵即曦室斩其首，裂其尸，函曦
首献于朝。曦败时年四十六。